DA Den Europæiske Unions Tidende CE 84/397

(2004/C 84 E/0459)

SKRIFTLIG FORESPØRGSEL P-0433/04

af Seán Ó Neachtain (UEN) til Kommissionen

(9. februar 2004)

Om: Det gæliske sprogs status i forbindelse med ansættelse i EU-institutioner

I den ændrede tjenestemandsvedtægt, som Kommissionens vedtog den 18. november 2003, ændres teksten i artikel 45 (forfremmelse), andet led til følgende ordlyd: »Tjenestemænd skal før deres første forfremmelse efter ansættelsen påvise, at de har evne til at arbejde på et tredje sprog blandt dem, der er omtalt i EF-traktatens artikel 314.« Artikel 314 henviser til traktatssprogene, inklusive gælisk (irsk), og dette sprog vil derfor have samme status som andre fællesskabssprog i forbindelse med forfremmelser.

Vil Kommissionen indrømme, at der hermed er opstået en skæv situation, idet gælisk kan tages i betragtning i forfremmelsesmæssige øjemed men ikke i forbindelse med ansættelse, og, at det er nødvendigt med en ændring af ansættelsesprocedurerne for at sikre ligebehandling af gælisk, for så vidt angår sprogkravene i forbindelse med ansættelse i EU-institutionerne? Hvordan og hvornår vil Kommissionen foreslå, at denne situation afhjælpes?

Svar afgivet på Kommissionens vegne af Neil Kinnock

(16. marts 2004)

Rådet (almindelige anliggender og eksterne forbindelser) besluttede den 19. maj 2003, at den ændrede tjenestemandsvedtægt skulle hjemle mulighed for, at tjenestemænd, som kan påvise at have et arbejdsrelateret kendskab til irsk som tredjesprog, kan bruge dette som kvalifikation i forbindelse med deres første forfremmelse. Når de nye vedtægter træder i kraft den 1. maj 2004, vil kundskaber i irsk derfor blive behandlet på samme måde som de øvrige sprog, der henvises til i EF-traktatens artikel 314, dvs. de sprog, som EF- og EU-traktaten er affattet på.

Ved ansættelsen kræves det i tjenestemandsvedtægtens artikel 28, at tjenestemanden »beviser, at han har indgående kundskaber i et af Fællesskabernes sprog og tilfredsstillende kundskaber i et andet af Fællesskabernes sprog i det omfang, dette er nødvendigt for hans hverv«. Udtrykket »fællesskabernes sprog« defineres ikke i tjenestemandsvedtægten, men er altid blevet fortolket ved henvisning til »de officielle sprog og arbejdssprogene for Fællesskabets institutioner«, som de er defineret i forordning nr. 1/58.

I forbindelse med tiltrædelsesforhandlingerne med Irland i begyndelsen af 1970'erne vedtog Rådet, at gælisk, som i henhold til den irske grundlov er Irlands første officielle sprog, skulle betragtes som et sprog, der blev anvendt til traktater og retsakter med lignende status, men ikke som et officielt sprog i Fællesskabets institutioner i henhold til forordning nr. 1/58. Gælisk accepteres derfor normalt ikke som et af de sprog, der kræves ved ansættelse. Hvis den irske regering (eller en anden kompetent myndighed) ønskede at ændre dette forhold, kunne den naturligvis i medfør af EF-traktatens artikel 290 søge at opnå Rådets støtte til et forslag om at foretage de nødvendige ændringer i Rådets forordning (EØF) nr. 1/58 (1). Kommissionen har fået oplyst, at der hidtil ikke er taget officielle skridt i den retning.

Den særstatus, som det irske sprog har i bestemmelser om sprogområdet i EU, kommer til udtryk ved, at borgerne, trods det at ingen EU-bestemmelser eller officielle dokumenter er udfærdiget på irsk, ikke desto mindre har ret til i medfør af artikel 21 i EF-traktaten at skrive til enhver institution på irsk og at modtage svar på samme sprog. Det irske sprogs stilling i henhold til den ændrede tjenestemandsvedtægt, som hjemler mulighed for at betragte irsk som et tredje sprog i forfremmelsesøjemed, men ikke som andet sprog ved den første ansættelse, er udtryk for en lignende særstatus. Kommissionen agter ikke at foreslå yderligere ændringer til den ændrede tjenestemandsvedtægt. Der ville naturligvis blive tage behørigt hensyn til enhver ændring i traktatens bestemmelser vedrørende det irske sprog og til de eventuelle konsekvenser heraf.

(1) Rådets forordning (EØF) nr. 1/58 om den ordning, der skal gælde for Det europæiske økonomiske Fællesskab på det sproglige område, EFT B 17 af 6.10.1958.